ગેંગસ્ટર વિશાલ ગોસ્વામીને કોર્ટે સાત વર્ષની સજા ફટકારી
નવગુજરાત સમય | Publish Date: Sep 30 2018 12:07PM
ગેંગસ્ટર અને ખંડણીખોર વિશાલ ગોસ્વામીને અમદાવાદ ગ્રામ્ય કોર્ટના એડિશનલ સેશન્સ જજ ડી.પી. મહિડાએ સાત વર્ષની સજા ફટકારી છે. જ્યારે કે ત્રણ આરોપીઓને પુરાવાના અભાવે નિર્દોષ મુક્ત કરવાનો આદેશ કર્યો છે. વટવા વિસ્તારના પીપળજ રોડ પર આવેલી અમદાવાદ ડિસ્ટ્રિકટ કો.ઓપરેટિવ બેંકમાં ફાયરિંગ કરીને રૂ. ૫.૫૯ લાખની લૂંટ કરવાના ગુનામાં ગોસ્વામીને દોષી ઠેરવી સજા ફટકારવામાં આવી છે.
વિશાલ ગોસ્વામીને સજા કરતાં આદેશમાં કોર્ટે નોધ્યું હતું કે,'આરોપીઅે બપોરના સમયે બેંકમાં ઘૂસીને ફાયરિંગ કરીને ગંભીર પ્રકારનો ગુનો આચર્યો છે. તેની વિરુદ્ધ ગુનાના પુરતા પુરાવા પણ છે. તેના ગુનાની ગંભીરતાને નજરઅંદાજ કરી શકાય તેમ નથી. તેથી સમાજમાં દાખલો બેસાડવા માટે તેને કડકમાં કડક સજા ફટકાવી જરૂરી જણાય છે.'
અમદાવાદ સહિત ગુજરાત, મધ્યપ્રદેશ, રાજસ્થાન, કર્ણાટક અને ગોવાના જ્વેલર્સને ધમકી આપીને લાખો રૂપિયાની ખંડણી વિશાલ ગોસ્વામી અને તેની ટોળકી વસૂલતી હોવાના આરોપો તેની વિરુદ્ધ હતાં. છેલ્લા ત્રણ વર્ષથી ગોસ્વામી સાબરમતી જેલમાં છે. આમ છતા જેલમાં રહીને પણ તે પોતાની ગેંગ મારફતે ગુનાહિત પ્રવૃત્તિઓ ચલાવતો હોવાનું સામે આવ્યું હતું.
આ કેસની હકીકત એવી છે કે વટવા પીપળજ રોડ ઉપર આવેલી એડીસી બેંકમાં ગત તા.૨-૩-૨૦૧૫ના રોજ બપોરના સમયે ચાર શખ્સો હથિયાર સાથે ઘૂસી ગયા હતા. બેંકના મેનેજર રાજેશ ચૌહાણની કેબિનમાં જઈને રૂ. ૫.૫૯ લાખની રોકડ રકમ લૂંટીને ભાગી છુટવાનો પ્રયત્ન પણ તેમણે કર્યો હતો. બેંકના કર્મચારી જયેશ પટેલ વચમાં પડીને લૂંટારાઓએ ફાયરિંગ કરીને જયેશભાઇના ગળામાંથી સોનાનો દોરો પણ ઝુંટવી લીધો હતો અને પલાયન થઈ ગયા હતા. વટવા પોલીસે ગુનો નોંધીને તપાસ કરતા વિશાલ ગોસ્વામી, અજય ગોસ્વામી, બ્રિજેન્દ્ર ગોસ્વામી અને રીન્કુ ગોસ્વામીની ધરપકડ કરીને કોર્ટમાં કેસ મુકયો હતો. જે કેસ ચાલતા ખાસ સરકારી વકીલ ચેતન કે. શાહ અને કમલેશ જૈને ૧૫ સાક્ષીઓ અને નવ દસ્તાવેજોના આધારે કેસ કર્યો હતો.